13. PRÓTACAL MAIDIR LE FORÁLACHA ÁIRITHE A BHAINEANN LE RÍOCHT AONTAITHE NA BREATAINE MÓIRE AGUS THUAISCEART ÉIREANN I nDÁIL LEIS AN AONTAS EACNAMAÍOCH AGUS AIRGEADAÍOCHTA

TÁ NA hARDPHÁIRTITHE CONARTHACHA,

AG AITHINT DÓIBH nach gcuirfear d'iallach ar an Ríocht Aontaithe ná nach mbeidh sí faoi ghealltanas an euro a ghlacadh gan a rialtas agus a Parlaimint cinneadh ar leith chuige sin a ghlacadh,

ÓS RUD É gur chuir rialtas na Ríochta Aontaithe in iúl don Chomhairle an 16 Deireadh Fómhair 1996 agus an 30 Deireadh Fómhair 1997 nach raibh sé ar intinn aici a bheith rannpháirteach sa tríú céim den aontas eacnamaíoch agus airgeadaíochta, faoi mhír 1 den Phrótacal maidir le forálacha áirithe a bhaineann le Ríocht Aontaithe na Breataine Móire agus Thuaisceart Éireann, atá i gceangal leis an gConradh ag bunú an Chomhphobail Eorpaigh,

AG TABHAIRT DÁ nAIRE DÓIBH cleachtas rialtas na Ríochta Aontaithe a riachtanas iasachta a chistiú trí fhiachas a dhíol leis an earnáil phríobháideach,

TAR ÉIS COMHAONTÚ ar na forálacha seo a leanas a chuirfear i gceangal leis an gConradh ag bunú Bunreachta don Eoraip:

Airteagal 1

Mura gcuirfidh an Ríocht Aontaithe in iúl don Chomhairle go bhfuil sé ar intinn aici an euro a ghlacadh, ní bheidh aon iallach uirthi déanamh amhlaidh.

Airteagal 2

Ag féachaint don fhógra a thug rialtas na Ríochta Aontaithe don Chomhairle an 16 Deireadh Fómhair 1996 agus an 30 Deireadh Fómhair 1997, beidh feidhm ag Airteagail 3 go 8 agus Airteagal 10 maidir leis an Ríocht Aontaithe.

Airteagal 3

Coimeádfaidh an Ríocht Aontaithe a cumhachtaí i réimse beartais airgeadaíochta i gcomhréir lena dlí náisiúnta.

Airteagal 4

Ní bheidh feidhm ag Airteagal I-30(2), amach ón gcéad abairt agus an abairt deiridh de, Airteagal I-30(5), an dara mír d'Airteagal III-177, Airteagal III-184(1), (9) agus (10), Airteagal III-185(1) go (5), Airteagal III-186, Airteagail III-188, III-189, III-190 agus III-191, Airteagal III-196, Airteagal III-198(3), Airteagal III-326 agus Airteagal III-382 den Bhunreacht maidir leis an Ríocht Aontaithe. Ní bheidh feidhm ag Airteagal III-179(2) den Bhunreacht maidir léi i ndáil le glacadh na gcodanna sin de na mór-threoirlínte beartais eacnamaíoch a bhaineann leis an limistéar euro i gcoitinne.

Sna forálacha dá dtagraítear sa chéad mhír, ní áireofar an Ríocht Aontaithe ar na tagairtí don Aontas ná do na Ballstáit ná ní áireofar Banc Shasana ar na tagairtí do bhainc cheannais náisiúnta.

Airteagal 5

Déanfaidh an Ríocht Aontaithe gach dícheall easnamh rialtais iomarcach a sheachaint.

Beidh feidhm ag Airteagal III-192(4) agus Airteagal III-200 den Bhunreacht maidir leis an Ríocht Aontaithe amhail is dá mbeadh maolú aici. Leanfaidh Airteagail III-201 agus III-202 den Bhunreacht d'fheidhm a bheith acu maidir leis an Ríocht Aontaithe.

Airteagal 6

Déanfar cearta vótála na Ríochta Aontaithe a fhionraí nuair a bheidh an Chomhairle ag glacadh na mbeart dá dtagraítear sna hAirteagail atá liostaithe in Airteagal 4 agus sna cásanna dá dtagraítear sa chéad fhomhír d'Airteagal III-197(4) den Bhunreacht. Chun na críche sin, beidh feidhm ag an dara fomhír agus an tríú fomhír d'Airteagal III-197(4) den Bhunreacht.

Ní bheidh aon cheart ag an Ríocht Aontaithe ach oiread a bheith rannpháirteach i gceapadh Uachtarán, Leasuachtarán agus chomhaltaí eile Bhord Feidhmiúcháin an Bhainc Cheannais Eorpaigh faoin dara fomhír, faoin tríú fomhír agus faoin gceathrú fomhír d'Airteagal III-382(2) den Bhunreacht.

Airteagal 7

Ní bheidh feidhm ag Airteagail 3, 4, 6 agus 7, Airteagal 9(2), Airteagal 10(1), (2) agus (3), Airteagal 11(2), Airteagal 12(1), Airteagail 14, 16, 18, 19, 20, 22, 23, 26, 27, 30, 31, 32, 33, 34 agus 50 den Phrótacal maidir le Reacht an Chórais Eorpaigh Banc Ceannais agus an Bhainc Cheannais Eorpaigh ("an Reacht") maidir leis an Ríocht Aontaithe.

Sna hAirteagail sin, ní áireofar an Ríocht Aontaithe ar na tagairtí don Aontas ná do na Ballstáit ná ní áireofar Banc Shasana ar na tagairtí do bhainc cheannais náisiúnta nó do scairshealbhóirí.

Ní áireofar caipiteal arna shuibscríobh ag Banc Shasana ar na tagairtí do "chaipiteal suibscríofa an Bhainc Cheannais Eorpaigh" in Airteagal 10(3) agus Airteagal 30(2) den Reacht.

Airteagal 8

Beidh éifeacht ag Airteagal III-199 den Bhunreacht agus ag Airteagail 43 go 47 den Reacht, bíodh Ballstát go maolú ann nó ná bíodh, faoi réir na leasuithe seo a leanas:

(a) Áireofar ar na tagairtí in Airteagal 43 den Reacht do chúraimí an Bhainc Cheannais Eorpaigh agus na hInstitiúide Eorpaí Airgeadaíochta na cúraimí sin nach mór a chomhall fós tar éis an euro a thabhairt isteach de dheasca an chinnidh ón Ríocht Aontaithe gan an euro a ghlacadh.

(b) I dteannta na gcúraimí dá dtagraítear in Airteagal 46 den Reacht, tabharfaidh an Banc Ceannais Eorpach comhairle freisin a bhaineann le hullmhú aon rialacháin Eorpaigh nó aon chinnidh Eorpaigh ón gComhairle maidir leis an Ríocht Aontaithe arna ghlacadh i gcomhréir le hAirteagal 9(a) agus (c) den Phrótacal seo, agus rannchuideoidh sé leis an ullmhú sin.

(c) Íocfaidh Banc Shasana a shuibscríbhinn le caipiteal an Bhainc Cheannais Eorpaigh mar ranníocaíocht chuig a chostais oibríochtúla ar an mbonn céanna le bainc cheannais náisiúnta na mBallstát go maolú.

Airteagal 9

Féadfaidh an Ríocht Aontaithe a chur in iúl don Chomhairle tráth ar bith go bhfuil ar intinn aici an euro a ghlacadh. Sa chás sin:

(a) Beidh an ceart ag an Ríocht Aontaithe an euro a ghlacadh ar chuntar go gcomhallann sí na coinníollacha is gá. Cinnfidh an Chomhairle, ag gníomhú di arna iarraidh sin don Ríocht Aontaithe agus faoi na coinníollacha agus i gcomhréir leis an nós imeachta atá leagtha síos in Airteagal III-198(1) agus (2) den Bhunreacht, an gcomhallann sí na coinníollacha is gá.

(b) Íocfaidh Banc Shasana a chaipiteal suibscríofa, aistreoidh sé sócmhainní chuig cúlchistí eachtracha an Bhainc Cheannais Eorpaigh agus ranníocfaidh sé lena chúlchistí ar an mbonn céanna le banc ceannais náisiúnta Ballstáit a bhfuil a mhaolú aisghairthe.

(c) Déanfaidh an Chomhairle, ag gníomhú di faoi na coinníollacha agus i gcomhréir leis an nós imeachta atá leagtha síos in Airteagal III-198(3) den Bhunreacht, gach cinneadh eile is gá a ghlacadh chun a chumasú don Ríocht Aontaithe an euro a ghlacadh.

Má ghlacann an Ríocht Aontaithe an euro de bhun fhorálacha an Airteagail seo, scoirfidh Airteagail 3 go 8 d'éifeacht a bheith leo.

Airteagal 10

D'ainneoin Airteagal III-181 den Bhunreacht agus Airteagal 21(1) den Reacht, féadfaidh Rialtas na Ríochta Aontaithe a shaoráid "ways and means" le Banc Shasana a choimeád ar bun mura nglacfaidh agus fad nach nglacfaidh an Ríocht Aontaithe an euro.

--------------------------------------------------